Пра вяровачку  
*Васіль Вітка*

Тоненькая Томачка,

Лёгкая, як пёрачка.

Запрашаю Томачку

Скакаць цераз вяровачку.

Запрашаю Томачку

Я ў школу на ёлачку:

Зіхаціць, як зорачка,

Святочная Томачка.

Запрашаю Томачку

На трасуху-полечку.

Скача, скача Томачка,

Томачка-няўтомачка.

Не магу ніколечкі

Я цяпер без Томачкі —

Мілай перапёлачкі

I руплівай пчолачкі.

Калі побач Томачка,

Я не знаю горачка.

Звязаныя з Томачкай

Мы адной вяровачкай.